Waarskuwing oor nuwe Facebook-virusArgieffoto Volgens die internetsekerheidsmaatskappy Eset word die kwaadwillige webblaaiertoepassing (plugin) deur Facebook versprei deur gebruikers te lok om ’n video te speel. Die video word by boodskappe of op jou tydlyn ontvang. Dit sê gewoonlik “My first video”, “My video”, “Private video” of selfs “Photo”. Die video of foto verskyn egter nie outomaties nie en sodra jy daarop klik, word jy na ’n vals webwerf geneem en versoek om ’n bykomende uitbreiding te installeer. “Sorry, if you don’t install Video Play plygin, you will not be able to watch the video! Click ‘Add Extension’ to watch the video” sal die boodskap byvoorbeeld lees. Sodra die gebruiker die uitbreiding installeer, verskyn vals video-inskrywings op hul Facebook-profiel en word amper al die persoon se vriende in die inskrywing gemerk of hulle ontvang ’n inboksboodskap met ’n skakel na die “video”. Volgens Eset moet die kwaadwillige uitbreiding van die persoon se webblaaier verwyder word om die virus te probeer stop. Dit blyk dat slegs Chrome-gebruikers in dié stadium die virus ontvang.